
Министерство на околната среда и водите

Регионална инспекция по околната среда и водите - Монтана

доклад

за извършена комплексна проверка на „ОЛИМЕКС“ ООД, гр. Видин на основание Заповед № РД-265/19.10.2015 г.


Извършената комплексна проверка на 21.10.2015 г. е с цел установяване съответствието на осъществяваната от дружеството дейност на площадката с нормативните изисквания по опазване на околната среда.
Основната дейност на дружеството е производство на слънчогледово олио, белено слънчогледово семе и пелети от слънчогледова люспа. 
Технологичният процес на производството на сурово и рафинирано растително масло от слънчогледово семе включва: приемане и окачествяване на слънчогледовото семе; съхранение на слънчогледовото семе; лющене на слънчогледовото семе отделяне на люспата; смилане; влаготермична обработка (изпичане) на материала; извличане на маслото чрез пресоване; утаяване на суровото масло. Капацитетът на инсталацията е 40 – 45 тона рафинирано олио на денонощие.

Технологичния процес в цех за производство на белен слънчоглед включва входящ контрол, сортиране, белене, сортиране и пакетиране. 

Дружеството притежава регистрационен документ за дейности с отпадъци, издадено от директора на РИОСВ – Монтана, със срок на действие безсрочно. Изпълняват се условията, заложени в регистрационния документ. Отпадъците се съхраняват разделно по вид на обозначени места и складове, отговарящи на изискванията. Води се редовно по месеци отчетност за генерираните, оползотворени и предавани отпадъци в заверената от РИОСВ - Монтана отчетна книга, заведена по реда на Наредба № 1/2014 г. Годишните отчети за отпадъци за 2014 г. са представени в Изпълните агенция по околна среда (ИАОС) в срок, съгласно представена обратна разписка.

Като юридическо лице, пускащо на вътрешния пазар опаковани стоки след употреба на които се образуват отпадъци от опаковки, дружеството членува в колективна система, представлявана от организация по оползотворяване „Екобулпак” АД въз основа на сключен договор. Представено е удостоверение и документи за плащани лицензионни възнаграждения. Води се необходимата отчетност – месечни справки декларации и вътрешнофирмена спецификация, актуализирана за 2015 г.
Дружеството използва вода за битови, производствени и противопожарни нужди от подземни води чрез тръбни кладенци, за което дружеството има разрешително за водовземане , издадено от Басейнова дирекция за управление на водите „Дунавски район” – Плевен (БДУВДР - Плевен). Формираният при дейността на фабриката  поток отпадъчни води (битови и производствено отпадъчни води и дъждовни води) се заустват в отводнително поле „Видин – Кошава” въз основа на сключен с „НП” ЕАД, клон Мизия договор и разрешително, издадено от БДУВДР- Плевен. Представени са протоколи от акредитирана лаборатория с резултати за извършен собствен мониторинг на отпадъчни води за първото шестмесечие на 2015 г. Резултатите не показват превишения на индивидуалните емисионни ограничения, заложени в разрешителното за заустване на отпадъчни води.

В РИОСВ – Монтана е представен доклад за изпълнение на условията в разрешителното за заустване за 2014 г., с което е спазен законоустановеният срок. От резултатите на проведения през 2015 г. от страна на РИОСВ – Монтана и РЛ – Монтана емисионен контрол се констатира, че качествата на отпадъчната вода отговаря на определените ИЕО по всички показатели, заложени в разрешителното. 

В изпълнение на разпоредбите на Наредба № 7 от 2003 г. за норми за допустими емисии на летливи органични съединения, изпускани в околната среда, главно в атмосферния въздух, в резултат на употребата на разтворители в определени инсталации (Наредба № 7/2003 г.) дружеството е представило в РИОСВ – Монтана с писмо план за управление на разтворителите за 2014 г. за инсталацията за извличане на растително масло чрез екстракция с хексан. Планът е утвърден с Решение на Директора на РИОСВ – Монтана. В края на 2014 г. е извършено контролно измерване на емисиите на вредни вещества в отпадните газове, изпускани от парният котел в парова централа на дружеството, използващ за гориво слънчогледова люспа. Резултатите от анализите показват, че няма превишение на нормите за допустими емисии в атмосферния въздух по регламентираните показатели. За работата на котела, поддръжката, плановите и извънредни ремонти се води дневник с актуални записи.
При извършената проверка не са констатирани несъответствия с изискванията на нормативната уредба и в тази връзка не са дадени предписания.

